Jann Sjursen (KRF), 2002-04-05:
Det fremsatte lovforslag er bedre end frygtet, når man betænker den lange debat, der er gået forud, inden selve lovforslaget blev fremsat, og specielt selvfølgelig debatten om Det Danske Center for Menneskerettigheder.
Vi har haft en debat om debatten, nemlig forespørgselsdebatten, som blev rejst af Det Radikale Venstre for nylig, så jeg skal sådan set springe let hen over selve forhistorien.
Den mener jeg vi har haft rig lejlighed til at diskutere.
Jeg vil dog sige, at den meget uskønne debat, som vi har haft, blev foranlediget af en lidt uskøn aftale indgået mellem Dansk Folkeparti og regeringen.
Sammenlægningen af Dansk Udenrigspolitisk Institut, Center for Udviklingsforskning, Center for freds- og konfliktsforskning til et nyt institut for internationale studier synes vi er ganske fornuftig, ja, den er nærmest oplagt, men efter Kristeligt Folkepartis opfattelse er det i den konstruktion ikke så oplagt, at Det Danske Center for Holocaust- og Folkedrabsstudier skal med ind under hatten.
Vi mener, at sådanne tilsvarende centre ikke bare i Norden, men også i Europa, er oprettet som selvstændige centre, og vi havde bestemt helst set, at det var fortsat dermed.
Vi mener nemlig, at det center for det første ikke har eksisteret i mere end knap 2 år og for det andet adskiller sig fra de andre udenrigspolitiske selskaber ved det, at formålet bl.a. er bevarelsen af mindet om holocaust,
f.eks. i forbindelse med en eventuel dansk mindedag for holocaust og andre folkedrab, at der er nogle undervisningsmæssige opgaver knyttet dertil, og så gør altså ikke mindst samarbejdet med andre centre både i Norden og i Europa, at vi faktisk ikke finder, at det er naturligt, at lige præcis det center kommer med ind under hatten i det nye institut for internationale studier.
Vi ser heller ingen grund til, at Det Danske Center for Menneskerettigheder skulle erstattes af et nyt institut for menneskerettigheder, men vi kan selvfølgelig konstatere nu, hvor vi har lovforslaget foran os, at aktiviteterne under Det Danske Center for Menneskerettigheder videreføres i det nye institut, og det gør de jo under fuld iagttagelse af Parisprincipperne. Da det jo har været en væsentlig del af debatten, der er gået forud for lovforslaget, vil jeg sige, at det selvfølgelig er tilfredsstillende, at det nu er slået fast, at det nye institut skal bevare den samme uafhængighed, som
Det Danske Center for Menneskerettigheder har i dag.
Jeg synes heller ikke, det er så oplagt endda nu at nedlægge Nævnet for Etnisk Ligestilling, før et nyt klageorgan oprettes - for nu at komme hele vejen rundt.
Derimod kan man sige, at det, der var oplagt, nemlig at styrke den samlede udenrigspolitiske forskning ved især sammenlægning af DUPI, Center for Udviklingsforskning og Center for freds- og konfliktsforskning, efter vores opfattelse er blevet forplumret noget ved, at man inddrager
både Center for Holocaust- og Folkedrabsstudier, og også, at man har valgt at nedlægge Det Danske Center for Menneskerettigheder, som dog genopstår i form at et nyt institut for menneskerettighedsstudier.
Vi har forud for debatten her, og det takker jeg for, fået de høringssvar, som er afgivet under,
må man nok sige, et meget stort tidspres, hvilket flere af høringssvarene også bærer præg af.
Jeg synes, at der uanset idealet også for Kristeligt Folkeparti rejser sig en række spørgsmål til det fremsatte forslag, bl.a. om selve ledelseskonstruktionen, om det ikke giver mere bureaukrati osv.
Jeg synes jo altså, at da der også er rejst væsentlige indvendinger i de høringssvar, der vedrører, om de aktiviteter under Dansk Center for Holocaust- og Folkedrabsstudier nu videreføres eller ikke gør det, må vi se nærmere på det under udvalgsbehandlingen.
Så vil jeg sige, at vi i Kristeligt Folkeparti selvfølgelig både ser frem til en grundig udvalgsbehandling og faktisk også ser frem til en grundig kommentering fra ministerens side af de høringssvar, der er givet, for vi har ikke fået kommentarerne endnu, og dem synes jeg sådan set er nok så væsentlige i forhold til mange af de i detaljen præcise høringssvar, selv om de altså er afgivet under stærkt tidspres.
Kristeligt Folkepartis endelige stillingtagen til lovforslaget vil afhænge af den udvalgsbehandling, vi har, og også af de svar, som vi måtte få af ministeren, men som det er fremgået af min ordførertale her, har vi altså det væsentlige imod lovforslaget, at vi ikke mener, der har været brug for at ændre på Det Danske Center for Menneskerettigheder og ej heller at nedlægge holocaust- og folkedrabscenteret og føre det ind under den nye institution.
Derfor er det altså med en vis skepsis, vi modtager lovforslaget her, men vi ser frem til en grundig udvalgsbehandling.